Mike Legarth (KF), 2013-11-01:
Tak, fru formand, og tak for bemærkningerne.
Når stigningerne i grundskylden som følge af bl.a. de seneste ejendomsvurderinger fra SKAT slår fuldt igennem, vil de kommunale boligskatter stige med eksempelvis 7.200 kr. om året for et gennemsnitshus i Rødovre, 55.400 kr. på Frederiksberg, 11.900 kr. i København og 4.200 kr. i Århus.
Det viser flere beregninger fra nogle af landets førende pengeinstitutter.
I Det Konservative Folkeparti mener vi, at grundskylden bør fastfryses på sit niveau for 2013, så den voldsomme stigning i ejendomsskatterne undgås.
Det er af afgørende betydning for danskernes mulighed for at planlægge deres egen tilværelse og forvalte både fritid og arbejdsliv, at der er grundlæggende ro om deres økonomiske forhold.
Og for de danske familier er det af stor vigtighed at have mulighed for at have et hjem, en bolig, der lader familielivet hænge sammen, og at der er mulighed for at sælge sin bolig og købe en ny, når det af hensyn til skolegang, arbejdsliv eller familieforhold i øvrigt måtte være påkrævet.
Stigende boligskatter vil kun gøre det sværere at sælge sin bolig og dermed at have den fornødne fleksibilitet og frihed.
Det er samtidig nødvendigt for væksten, at der er godt gang i det private forbrug.
En af forudsætningerne for et passende niveau for privatforbruget er, at danskernes tillid til deres økonomiske situation er på plads, ligesom boligmarkedet er vigtigt for samfundsøkonomien, fordi bolighandeler efterspørger håndværkere, møbler, flyttemænd og en række andre ydelser.
Højere boligskatter gør det sværere at sælge boliger, mange vil blive låst fast, og færre vil have mulighed for at investere i en ny bolig.
Med en fastfrysning af grundskylden vil danskerne derimod i højere grad turde handle bolig, og af den grund er det vigtigt, at vi holder boligskatterne i ro.
Og mange kommuner vil have overordentlig vanskeligt ved at holde boligejerne skadesløse ved at sænke grundskyldspromillen.
Det kommunale tilskud og udligningssystemet fungerer nemlig sådan, at de øgede indtægter fra stigende ejendomsvurderinger i vidt omfang ikke tilfalder den enkelte kommunekasse.
Men alligevel skal kommunerne bære provenutabet med en promillesænkning, og derfor er et nationalt skattestop på grundskylden, som ikke belaster de enkelte kommuner, påkrævet. Skattetrykket i Danmark er et af verdens højeste, det fjerner en del af borgernes frihed og individuelle ansvar, og det går også ud over virksomheders muligheder for at generere arbejdspladser og velstand i det hele taget.
En fastfrysning af boligskatterne skal således ikke ses som en modsætning til lettelser i skatten på arbejde, men som et supplement til det.
Og det her forslag må naturligvis ikke være til hinder for, at der sker en korrektion af de ejendomsvurderinger, der har været foretaget forkert af SKAT, jævnfør Rigsrevisionens kritik for nylig, fastfrysningen skal naturligvis ske med udgangspunkt i de korrekte værdier.
Til sidst vil jeg sige, at en inflationsregulering ikke i sig selv vil udgøre noget provenutab for staten eller kommuner, men i forhold til eksisterende planer for en samlet dansk økonomi i balance i 2020 vurderer vi og fagfolk, at forslaget vil medføre et mindre provenu, der beløber sig til ca. 6,7 mia. kr. årligt i 2020, og det skal selvfølgelig finansieres af en tilsvarende lavere stigning i det offentlige forbrug, og det har vi anvist i De konservatives 2020-plan.